Il-Partit Nazzjonalista jinnota li fid-diskors tiegħu dalgħodu l-Prim Ministru Joseph Muscat ingħaqad mall-Ministru tal-Finanzi tiegħu Edward Scicluna meta ammetta pubblikament li l-iskema tal-bejgħ taċ-ċittadinanza hija żball. Waqt intervista fuq ir-radju tal-Partit Laburista u li xxandret dalgħodu, il-Prim Ministru ammetta wkoll li bl-għaġla li kellu biex ibigħ iċ-ċittadinanza Maltija, la sema' mill-Oppożizzjoni, la sema' mill-istakeholders, u wisq anqas sema' mill-poplu Malti u Għawdxi. Quddiem dan kollu il-Prim Ministru xorta waħda għadu qiegħed iwebbes rasu fil-pjan tiegħu biex ibigħ iċ-ċittadinanza. L-intervista ta' dalgħodu kienet ikkaraterrizata minn ammissjonijiet ta' żbalji li qed isiru mill-Gvern Laburista. Fost oħrajn rigward is-settur tas-saħħa, Joseph Muscat ammetta li r-roadmap li kellu qabel id-9 ta' Marzu ma ħalliet ebda riżultati, għaliex hu stess għadu jirċievi sensiela ta' emails, ittri u telefonati b'garr mill-pazjenti minħabba s-sitwazzjoni diżastruża li jinsab fiha l-Isptar Mater Dei. Il-Partit Nazzjonalista jfakkar li sad-9 ta' Marzu, Joseph Muscat kien jgħid b'mod kontinwu li għandu roadmap dwar is-settur tas-saħħa li se tiġi implimentata sa mill-ewwel ġurnata li jieħu t-tmexxija tal-pajjiż f'idejh. Minkejja li għaddew disa' xhur mill-elezzjoni ġenerali, il-Gvern ta' Muscat injora għall-kollox l-isfidi li għandu quddiemu f'dan is-settur għad-detriment tal-pazjenti u l-qraba tagħhom. Il-Partit Nazzjonalista jinnota wkoll li l-Prim Ministru huwa kuntent li t-Task Force li twaqqfet mill-Kummissjoni Ewropea dwar l-immigrazzjoni rregolari ppreżentat rapport bi 38 punt. Il-Partit Nazzjonalista jfakkar li l-poplu Malti u Għawdxi mhux 38 punt irid iżda deċiżjonijiet favur li l-piż tal-immigrazzjoni rregolari jinqasam bejn kull pajjiż fl-Unjoni Ewropea. Dan hu dak li wiegħed l-istess Joseph Muscat qabel l-aħħar Summit tal-Unjoni Ewropea f'Ottubru li għadda. Il-Partit Nazzjonalista jistenna li matul il-laqgħat importanti tal-Unjoni Ewropea li ser isiru l-ġimgħa d-dieħla Joseph Muscat iġib r-riżultati tant meħtieġa għal pajjiżna fir-rigward tal-immigrazzjoni rregolari. Waqt li Joseph Muscat tkellem dwar il-każ li qed jiġi investigat b'rabta max-xiri taż-żejt f'pajjiżna, l-istess Joseph Muscat għażel li jaħbi l-fatt li xehed dwaru Geroge Farrugia u ċjoè li l-Partit Laburista rċieva karozza bħala rigal mingħand in-negozju tal-familja Farrugia. Dan ir-rigal moħbi jiżdied ma' rigal ieħor ta' aktar minn €10 miljun Ewro li l-Partit Laburista rċieva mingħand il-Gvern Labursita b'rabta mal-proprjetà ta' valur storiku, l-Australia Hall f'Pembroke. Uffiċċju Informazzjoni Partit Nazzjonalista
​​Muscat jammetti żball wara l-ieħor u jaħbi r-rigal li rċieva l-Partit Laburista